Skrap e-tol, hoor ondersoekpaneelArgieffoto Junior Gys, woordvoerder van Fedusa, het tydens die verhoor gesê die e-tolstelsel moes nooit geïmplementeer geword het nie. Hy sê daar was ‘n gebrek aan konsultasie met padgebruikers en dat die invordering van e-tol baie duur en ‘n las is. Die openbare verhore vorm deel van David Makhura, die premier van Gauteng, se paneel wat ondersoek moet instel na die sosio-ekonomiese impak van die e-tolstelsel op Gauteng. Gys meen die brandstofheffing is ‘n meer regverdige manier om die nodige fondse in te samel om Gauteng se padnetwerk uit te brei en in stand te hou. Die vakverbond Cosatu het op sy beurt gesê indien die brandstofheffing gebruik word om Gauteng se hoofweë te befonds beteken dit dat niemand aangestel hoef te word vir die invordering van e-tolgelde nie. Dumisani Dakile, Cosatu se sekretaris in Gauteng, het aan die paneel gesê ‘n bykomende 14c per liter op die brandstofheffing sal voldoende wees om aan die Suid-Afrikaanse Nasionale Padagentskap (Sanral) se befondsingsbehoeftes te voldoen. Die vakverbond Nactu het op sy beurt aangevoer dat die brandstofheffing die afgelope paar jaar R40 miljard tot die nasionale begroting bygedra het. Thulani Khumalo, Nactu se projekbestuurder, het voorgestel dat Nedlac as ‘n forum gebruik word waar die regering, sakelui en arbeidsorganisasies e-tol en alternatiewe befondsingsmeganismes kan bespreek. Sake-groepe se voorleggings sal op 28 en 29 Augustus aangehoor word, burgerlike instellings van 1 tot 3 September, inligting- en kennisinstellings op 4 September, en vervoerorganisasies se voorleggings sal op 8 en 9 September aangehoor word. Die paneel sal ook in September openbare vergaderings in Pretoria, Johannesburg, Ekurhuleni, Sedibeng en aan die Wes-Rand hou. Die paneel sal maandelikse verslae indien en moet teen 30 November ’n finale verslag en voorstelle aan Makhura verskaf.